Boek om jonges weer aan't lees te kry | Netwerk24
Deur Willem Fransman jr. 09 September 2019 00:00
Puntemasjien van Christo Meyer het met perfekte tydsberekening sy verskyning gemaak – nét voordat die Wêreldbeker-rugbytoernooi in Japan afskop.
Dis die verhaal van 'n jong rugbyspeler, Clint Bonthuys, wat in gr. 12 aan die Hoërskool Melvin Whitebooi is. Dit speel af in 'n plattelandse dorpie, Kraalfontein, iewers in die Boland.
Meyer teken, met 'n seker hand, die daaglikse ervarings van Bonthuys, sy familie se persoonlike worstelinge en dié van sy vriende, aan.
Die jong Bonthuys is 'n begaafde losskakel van wie almal groot verwagtinge koester – selfs om eendag die Boland-Cravenweek-span te haal.
Puntemasjien is 'n maklik leesbare jeugroman, wat ook op 'n manier as ontwikkelingsliteratuur beskou kan word. Dít kom duidelik uit by 'n vriendin wat seksuele gunsies van die hoofkarakter vereis . . . én hom dan daarna verwerp.
Lewenslesse is daar volop. Sommer al met die lees van die eerste sinne in die eerste hoofstuk onthou Clint waardevolle raad wat sy pa altyd vir hom gegee het, naamlik om altyd sy kop omhoog te hou om sodoende mense in die oë te kyk.
Struikelblokke verskyn een ná die ander in sy pad: Sy beste vriendin, Yolandi, word so erg aangerand dat sy gehospitaliseer word. Daar is 'n uitval met sy pa, en dan, óp die vooraand van die Boland-proewe, gebeur daar iets tragies met sy pa.
Meyer slaag uitstekend daarin om die leser van bladsy een af te boei. Hy dwing as't ware elke jong leser om saam met hom afloerder in verskeie van die jong held se vriende se huise te gaan speel. Boonop het die skrywer die vermoë om die oorgange van hoofstuk na hoofstuk feitlik soomloos te laat gebeur.
Hoewel dié jeugroman oor rugby handel, verval dit nie in 'n klomp tegniese rugbyterme nie en blyk dit dalk 'n boek te wees wat jongmense weer aan die lees kan kry.